## Odluka Ustavnog suda Republike Hrvatske broj: SuP-O-3/2012 od 5. ožujka 2012.

### NN 30/2012 (9.3.2012.), Odluka Ustavnog suda Republike Hrvatske broj: SuP-O-3/2012 od 5. ožujka 2012.

USTAVNI SUD REPUBLIKE HRVATSKE

748

Na temelju članka 125. alineje 9. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) i članka 87. alineje 2. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), Ustavni sud Republike Hrvatske u sastavu Jasna Omejec, predsjednica Suda, te suci Mato Arlović, Marko Babić, Snježana Bagić, Slavica Banić, Mario Jelušić, Davor Krapac, Ivan Matija, Antun Palarić, Aldo Radolović, Duška Šarin i Miroslav Šeparović, na sjednici održanoj 5. ožujka 2012. donio je

ODLUKU

I. Na temelju Odluke Hrvatskog sabora o raspisivanju državnog referenduma o pristupanju Republike Hrvatske Europskoj uniji, klasa: 910-04/11-01/11 od 23. prosinca 2011. (»Narodne novine« broj 151/11.), državni referendum radi donošenja odluke o pristupanju Republike Hrvatske Europskoj uniji održan je 22. siječnja 2012.

II. Državni referendum iz točke I. ove izreke proveden je u skladu s Ustavom Republike Hrvatske, Ustavnim zakonom o Ustavnom sudu Republike Hrvatske i mjerodavnim odredbama Zakona o referendumu i drugim oblicima osobnog sudjelovanja u obavljanju državne vlasti i lokalne i područne (regionalne) samouprave.

III. Stupanjem na snagu ove odluke postupak državnog referenduma iz točke I. ove izreke smatra se okončanim.

IV. Ova odluka stupa na snagu danom donošenja, a objavit će se u »Narodnim novinama«.

Obrazloženje

I. Na temelju Odluke Hrvatskog sabora o raspisivanju državnog referenduma o pristupanju Republike Hrvatske Europskoj uniji, klasa: 910-04/11-01/11 od 23. prosinca 2011. (»Narodne novine« broj 151/11.), održan je 22. siječnja 2012. državni referendum radi donošenja odluke o pristupanju Republike Hrvatske Europskoj uniji.

II. Državno izborno povjerenstvo Republike Hrvatske (u daljnjem tekstu: DIP) objavilo je 27. siječnja 2012. Izvješće o provedenom državnom referendumu o pristupanju Republike Hrvatske Europskoj uniji, klasa: 014-02/12-20/03, urbroj: 507-12-02.

Na temelju tog izvješća, DIP je u »Narodnim novinama« broj 15 od 2. veljače 2012. objavio rezultat državnog referenduma održanog 22. siječnja 2012., klasa: 014-02/12-20/03, urbroj: 507-12-03:

»Državno izborno povjerenstvo Republike Hrvatske u sastavu Branko Hrvatin, dipl. iur., predsjednik, Jakob Miletić, dipl. iur., potpredsjednik, Jasna Guštek, dipl. iur., potpredsjednica, Zdravka Čufar Šarić, dipl. iur., potpredsjednica, Aleksandra Jozić-Ileković, dipl. iur., potpredsjednica, Davor Orlović, dipl. iur., član, Zorislav Ham, dipl. iur., član, Josip Vresk, dipl. iur., član i Janja Horvat Drobnjak, dipl. iur., članica, na temelju članka 44. Zakona o referendumu i drugim oblicima osobnog sudjelovanja u obavljanju državne vlasti i lokalne i područne (regionalne) samouprave (»Narodne novine«, broj 33/96, 92/01, 44/06 – Zakon o Državnom izbornom povjerenstvu Republike Hrvatske, 58/06 – Odluka Ustavnog suda broj U-I-177/2002., 69/07 – Odluka Ustavnog suda broj U-I-2051/2007, 38/09) te Izvješća Državnog izbornog povjerenstva Republike Hrvatske, klasa: 014-02/12-20/03, urbroj: 507-12-02 od 27. siječnja 2012.,

objavljuje

da je na državnom referendumu o pristupanju Republike Hrvatske Europskoj uniji održanom 22. siječnja 2012. na temelju Odluke Hrvatskoga sabora od 23. prosinca 2011. (»Narodne novine« broj 151/11), u skladu s člankom 142. st. 4. Ustava Republike Hrvatske, većinom glasova birača koji su pristupili referendumu donesena

ODLUKA
ZA pristupanje Republike Hrvatske Europskoj uniji.

Klasa: 014-02/12-20/03
Urbroj: 507-12-03
Zagreb, 27. siječnja 2012.

Predsjednik
Branko Hrvatin, dipl. iur., v. r«

III. Mjerodavne odredbe Ustavnog zakona o Ustavnom sudu Republike Hrvatske glase:

»Članak 88.

Političke stranke, kandidati, najmanje 100 birača ili najmanje 5% birača izborne jedinice u kojoj se provode izbori, ovlašteni su tijekom izbora, odnosno najkasnije do isteka roka od 30 dana od dana objavljivanja rezultata izbora, zatražiti od Ustavnog suda da u izvršavanju nadzora nad ustavnošću i zakonitošću izbora poduzima odgovarajuće mjere ako se te aktivnosti provode suprotno Ustavu i zakonu.«

»Članak 90.

(1) Postupak nadzora nad ustavnošću i zakonitošću izbora može se pokrenuti u roku iz članka 88. ovoga Ustavnog zakona, računajući od dana objavljivanja rezultata izbora u 'Narodnim novinama'.

(2) Rok iz stavka 1. ovoga članka počinje teći danom izlaska 'Narodnih novina' iz tiska, s tim da je Ustavni sud ovlašten utvrditi i stvarni dan izlaska 'Narodnih novina' iz tiska.«

»Članak 96.

Ustavni sud će nadzirati ustavnost i zakonitost provođenja državnog referenduma i poduzimati mjere odgovarajućom primjenom odredaba članka 87. do 96. ovoga Ustavnog zakona.«

IV. Ustavni sud utvrđuje da je rezultat državnog referenduma od 22. siječnja 2012. objavljen u »Narodnim novinama« 2. veljače 2012., pa je rok iz članka 88. u vezi s člankom 90. Ustavnog zakona o Ustavnom sudu Republike Hrvatske istekao u subotu, 3. ožujka 2012. u 24:00 sata.

V. Od dana provedbe državnog referenduma 22. siječnja 2012. do 3. ožujka 2012. Ustavnom sudu podnesena su ukupno 22 zahtjeva za provođenje nadzora nad ustavnošću i zakonitošću državnog referenduma. U svim navedenim ustavnosudskim predmetima Ustavni sud donio je odluke o odbijanju zahtjeva zbog neosnovanosti, odnosno rješenja o odbacivanju zahtjeva zbog nedopuštenosti.

VI. S obzirom da je 3. ožujka 2012. istekao rok za podnošenje zahtjeva ovlaštenih podnositelja za provođenje nadzora nad ustavnošću i zakonitošću državnog referenduma održanog 22. siječnja 2012. i da su svi pravodobno podneseni zahtjevi odbijeni odnosno odbačeni, Ustavni sud donio je odluku kao u izreci.

Broj: SuP-O-3/2012
Zagreb, 5. ožujka 2012.

Predsjednica
prof. dr. sc. Jasna Omejec, v. r.

Odluka, NN 30/2012-748